རྒྱལ་ཡུམ་མཁའ་སྤྱོད་མའི་སྨོན་ལམ་བསྡུས་པ་
རྣམ་མཁྱེན་ཐར་བའི་ལམ་བཟང་
བཞུགས༔
ན་མོ་མ་ཧཱ་མཱུ་དྲ་ཛྙཱ་ན་ཌཱཀྐི་ནཱི་ཡེ༔ ཕྱོགས་བཅུའི་དུས་གསུམ་བདེ་གཤེགས་
སྲས་བཅས་ཀྱི༔ ཁྱབ་བདག་མཚུངས་མེད་རྩ་བའི་བླ་མ་དང༔ དབྱེར་མེད་རྒྱལ་ཀུན་ཡུམ་གཅིག་མཁའ་སྤྱོད་མ༔ རྣམ་དག་སྨོན་ལམ་འགྲུབ་པའི་དཔང་
པོར་བཞུགས༔ གང་སྐུ་པདྨ་རཱ་གའི་ལྷུན་པོ་ལ༔ ཉི་མ་འབུམ་གྱིས་འཁྱུད་པའི་
གཟི་བྱིན་འབར༔ བདེ་ཆེན་སྙིང་རྗེའི་འོད་ཟེར་འབུམ་སྤྲོས་ནས༔ བདེ་དགའ་
མཁའ་སྤྱོད་གླིང་དུ་ལམ་སྣ་དྲོངས༔ མ་རིག་ལོག་རྟོག་གཅོད་པའི་གྲི་གུག་དང༔ དུག་གསུམ་དབྱིངས་སུ་བསྒྲལ་བའི་བྷན་ཁྲག་སྟོབས༔ ཡེ་ཤེས་འོད་གསལ་ཆེན་པོའི་རྒྱན་སྤྲས་ནས༔ བདེ་དགའ་མཁའ་སྤྱོད་གླིང་དུ་ལམ་སྣ་དྲོངས༔ ཐབས་ཆེན་གསང་བའི་ཁ་ཊྭཱཾ་ཕྲག་ལ་བཀལ༔ བདེ་སྟོང་དཔལ་སྟེར་
འོ་ཆུ་རྣམ་པར་རྒྱས༔ སྐུ་གསུམ་མཚོན་པའི་སྤྱན་གསུམ་དབྱིངས་གཟིགས་ཤིང༔ བདེ་དགའ་མཁའ་སྤྱོད་གླིང་དུ་ལམ་སྣ་དྲོངས༔ ཞལ་འཛུམ་གྲགས་སྟོང་རྡོ་རྗེའི་གསུང་དབྱངས་སྒྲོགས༔ མ་རིག་དུས་མཚན་ཕོ་མོ་ཞབས་ཀྱིས་མནན༔ ཡེ་ཤེས་མེ་དཔུང་འབར་བའི་ཀློང་དུ་འགྱིང༔ བདེ་དགའ་མཁའ་སྤྱོད་གླིང་དུ་ལམ་སྣ་དྲོངས༔ དུས་གསུམ་རྒྱལ་ཀུན་བསྐྱེད་པའི་ཌཱཀྐིའི་རྗེ༔ ཚེ་རབས་སྔོན་ནས་ལྷག་པའི་ལྷ་གཅིག་པུ༔ རྒྱལ་ཡུམ་མཁའ་སྤྱོད་དབང་པོ་དུས་འདིར་དྲན༔ བརྩེ་ཆེན་ཞལ་བཟང་དཀྱིལ་འཁོར་མྱུར་དུ་སྟོན༔ བདག་རྨོངས་མ་རིག་མུན་པའི་སྨག་རུམ་འདིར༔ ཤེས་རབ་ཡེ་ཤེས་སྒྲོན་མེ་མྱུར་སྦོར་ལ༔ རབ་འབྱམས་ཆོས་ཚུལ་རྒྱ་མཚོའི་གཞུང་མཐའ་དག༔ འཆད་རྩོད་རྩོམ་པའི་མངའ་དབང་འབྱོར་བར་མཛོད༔ རབ་འབྱམས་དཀྱིལ་འཁོར་རྒྱ་མཚོ་མ་ལུས་པའི༔ བརྩེ་ཆེན་ཐུགས་རྗེའི་ཟློས་གར་ཌཱཀྐི་མ༔ རྒྱལ་ཡུམ་མཁའ་སྤྱོད་དབང་པོ་མ་མ་ཉིད༔ ཡང་ཡང་དྲན་ནོ་གསུང་གི་བདུད་རྩི་སྩོལ༔ བདེ་ཆེན་དགའ་བཞིའི་མཆོད་སྤྲིན་ཞིང་ཀུན་སྤྲོས༔ བདེ་གཤེགས་རྒྱལ་སྲས་
ཐུགས་རྒྱུད་ཡོངས་བསྐུལ་ནས༔ བདེ་ལེགས་རྣམ་མཁྱེན་གླིང་དུ་འགྲོ་ཀུན་ཁྲིད༔ བདེ་སྐྱོང་ཌཱཀྐིའི་བཀའ་དྲིན་བརྗོད་མཐའ་བྲལ༔ དེང་ནས་བཟུང་སྟེ་སྐྱེ་བ་ཚེ་རབས་ཀུན༔ རྒྱལ་ཡུམ་མཁའ་འགྲོ་ཁྱོད་ཀྱིས་རྗེས་བཟུང་ནས༔ དུས་
གསུམ་རྒྱལ་བའི་མཛད་པ་ཐུགས་བསྐྱེད་ཀུན༔ བདག་གིས་དུས་འདིར་ཡོངས་
སུ་འགྲུབ་གྱུར་ཅིག༔ སྐྱེ་ཀུན་ངན་སོང་རིགས་དམན་མི་སྐྱེ་བར༔ རིགས་བཟང་
བློ་རྣོ་ང་རྒྱལ་མེད་པ་དང༔ མཚན་ལྡན་བླ་མ་དམ་པས་རྗེས་བཟུང་ཞིང༔ བསླབ་
གསུམ་ནོར་བུའི་རྒྱན་བཟང་འཆང་ནུས་ཤོག༔ དད་དང་སྙིང་རྗེས་བདག་རྒྱུད་
ཡོངས་གང་ཞིང༔ སྡོོམ་གསུམ་དམ་ཚིག་སྲོག་ལྟར་སྲུང་བ་དང༔ སྒོ་གསུམ་བཟང་ངན་བྱ་བ་གང་བརྩམས་ཀྱང༔ བསྟན་འགྲོའི་དོན་ཆེན་ཡོངས་སུ་སྒྲུབ་ནུས་ཤོག༔ སྐལ་དམན་ཉམ་ཐག་ལྔ་བདོའི་སེམས་ཅན་ཀུན༔ བཟོད་མེད་ལས་ཀྱིས་སྡུག་བསྔལ་ཡོངས་མྱོང་ཚེ༔ རྒྱལ་ཡུམ་ཁྱོད་ལ་གདུང་བའི་དབྱངས་
ཀྱིས་འབོད༔ དུས་འཁྲུགས་སྙིགས་མའི་གདུང་བ་ཀུན་ཞི་མཛོད༔ ནམ་ཞིག་
སྒྱུ་ལུས་གཡར་ཁང་ཞིག་པའི་ཚེ༔ གནད་གཅོད་སྡུག་བསྔལ་ཚོར་བ་མི་འབྱུང་
ཞིང༔ འཁྲུལ་རྟོག་བཙན་པོའི་དབང་དུ་མི་འགྲོ་བར༔ ལྷ་ལམ་མེ་ཏོག་སིལ་མའི་ཆར་རྒྱུན་བབས༔ ངོ་མཚར་འཇའ་འོད་རོལ་མོའི་སྒྲ་དང་བཅས༔ འབུམ་
ཕྲག་མཁའ་འགྲོའི་ཚོགས་རྗེ་མཁའ་སྤྱོད་མས༔ རྣལ་འབྱོར་ནཱ་རོ་ཏ་པ་རྗེས་བཟུང་ལྟར༔ མངོན་སུམ་ལག་པའི་མཛུབ་མོ་ནས་ཁྲིད་དེ༔ བདག་དང་བཟང་
ངན་འབྲེལ་ཐོགས་མ་ལུས་པ༔ མཁའ་སྤྱོད་དགའ་མའི་གླིང་དུ་ལམ་སྣ་དྲོངས༔
ཇི་སྲིད་སེམས་ཅན་ལས་སྣང་མ་ཟད་པར༔ འགྲོ་བའི་དོན་བྱས་སྲིད་མཚོ་སྟོངས་གྱུར་ཅིག༔ ཞེས་སྙིང་ཁུང་རུས་པའི་གཏིང་ནས་ཁ་ཙམ་ཚིག་ཙམ་མིན་པར་དད་མོས་དྲག་པོའི་
སྒོ་ནས་གསོལ་འདེབས་སྨོན་ལམ་འདི་བརྗོད་ན༔ སྨོན་པ་བཞིན་དུ་འགྲུབ་པར་ཐེ་ཚོམ་མེད་དོ༔ ཅེས་པའང་དད་ལྡན་དམ་པ་ཆོས་དབྱིངས་ཀྱིས་དྲི་བྲལ་གོས་ཀྱི་ལྷ་རྫས་དང་ཤོག་གུའི་མཐུན་རྐྱེན་དང་བཅས་ནན་བསྐུལ་ངོར་ཞལ་ངོ་མི་ལྡོག་ཙམ་ལ༔ ༧ ཁོ་མོ་སྔགས་སྐྱེས་མཁའ་སྤྱོད་བདེ་བའི་དབང་མོས་གང་ཤར་
ལྷུག་པར་སྨྲས་བའི་དགེ་བས་འགྲོ་ཀུན་རྒྱལ་ཡུམ་མཁའ་སྤྱོད་མའི་གོ་འཕང་ཐོབ་པའི་རྒྱུར་གྱུར་ཅིག། དགེའོ།། བཀྲ་ཤིས།